
R E P U B L I K A   H R V A T S K A

R J E Š E N J E

Trgovački sud u Splitu, Stalna služba u Dubrovniku, po sucu ovog suda Anki Muhoberac, a po prijedlogu sudskog savjetnika Petronele Jakobušić, u pravnoj stvari podnositelja zahtjeva FINANCIJSKE AGENCIJE, Regionalni centar Split,  Podružnica Dubrovnik, Dubrovnik, Vukovarska 2, za provedbu skraćenog stečajnog postupka nad AGRO TURIZAM d.o.o., Ploče 12, Doli, OIB: 57300587510, dana 11. travnja 2017. godine 

r i j e š i o    j e

I.	Obustavlja se skraćeni stečajni postupak nad dužnikom AGRO TURIZAM d.o.o., Ploče 12, Doli, OIB: 57300587510.

II.	Pokreće se postupak radi utvrđenja pretpostavki za otvaranje stečajnog postupka (prethodni postupak) nad dužnikom AGRO TURIZAM d.o.o., Ploče 12, Doli, OIB: 57300587510,  te će se postupak voditi pod novim poslovnim brojem.


Obrazloženje


	Financijska agencija RC Split, Podružnica Dubrovnik je podnijela ovom sudu 04. srpnja . 2016. godine prijedlog za otvaranje stečajnog postupka nad dužnikom. U prijedlogu se u bitnome navodi da na dan 29. lipnja 2016. godine dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 101.027,05 kuna, da nema zaposlenih, da ima otvorene račune kod  Splitske banke d.d., kao i da nema zaplijenjenih sredstava na ime predujma za namirenje troškova stečajnog postupka.

Sukladno čl. 428. Stečajnog zakona (NN 71/15, dalje u tekstu SZ-a) sud će provesti skraćeni stečajni postupak ako dužnik (a) nema zaposlenih, (b) u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, (c) nisu ispunjene pretpostavke za pokretanje drugog postupka radi brisanja iz sudskog registra.

Prema čl. 431. SZ-a ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz toga popisa proizlazi da dužnik ima imovinu koja nije dostatna za namirenje predvidivih troškova stečajnoga postupka, te ako u roku od 45 dana nijedan vjerovnik ne predloži otvaranje stečajnoga postupka i ne predujmi sredstva za namirenje troškova postupka, smatrat će se da je dužnik nesposoban za plaćanje, pa će sud po službenoj dužnosti donijeti rješenje o otvaranju i zaključenju skraćenoga stečajnog postupka. 

U konkretnom slučaju nisu ispunjene pretpostavke za otvaranje i zaključenje stečajnog postupka, budući da iz podneska od 12. srpnja 2016. godine Fugger  d.o.o., te zk izvatka Općinskog građanskog suda u Zagrebu, zk odjel Zagreb  od 08. prosinca  2016. godine (list spisa 30-31) proizlazi da dužnik ima imovine i to suvlasnički dio kat. čestica 1599/650915 etažno vlasništvo (E-27), garaža oznake GM 55 u podrumu -2 zgrade , površine 15,99 m2, kat. čestica 1599/650915 etažno vlasništvo (E-28), garaža oznake GM 54 u podrumu -2 zgrade, površine 15,99 m2, kat. čestica 3402/650915 etažno vlasništvo (E-91), jednosobni stan  oznake S1L-8/P u prizemlju zgrade , površine 34,02 m2,  kat. čestica 5180/650915 etažno vlasništvo (E-92), dvosobni stan  oznake S2L-9/P u prizemlju zgrade , površine 51,80 m2, čija vrijednost prema sada dostupnim podacima bi bila dovoljna za namirenje osnovnih troškova postupka. 

Sukladno čl. 433. SZ-a ako nisu ispunjene pretpostavke za istodobno otvaranje i zaključenje skraćenoga stečajnog postupka prema čl. 431. SZ-a, sud će obustaviti skraćeni stečajni postupak i odgovarajućom primjenom općih odredbi stečajnoga postupka donijeti rješenje o pokretanju prethodnoga postupka odnosno otvaranju stečajnoga postupka.

Prema čl. 115. SZ-a na temelju prijedloga za otvaranje stečajnog postupka sud donosi rješenje o pokretanju prethodnog postupka radi utvrđenja pretpostavki za otvaranje stečajnog postupka (prethodni postupak). 

Zbog navedenog, na temelju navedenih propisa, odlučeno je kao u  izreci. 


U Dubrovniku, 11. travnja 2017. godine


								Sudac:

								Anka Muhoberac, v.r.

 


UPUTA O PRAVNOM LIJEKU

Protiv toč. I. ovog rješenja dopuštena je žalba. Žalba se izjavljuje Visokom trgovačkom sudu  u roku od 8 (osam) dana od dana dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova putem ovog suda Žalba ne zadržava provedbu rješenja.
Protiv  toč. II. ovog rješenja nije dopuštena posebna žalba (115. st. 1. SZ-a).



DN-a:

- dužniku, 
- FINA, Podružnica Dubrovnik, elektronskom poštom i putem e oglasne ploče
-  Splitska banka d.d.
- mrežna stranica e-oglasna ploča.

